આ વિશે ત્યાંથી પસાર થઈ રહેલા વિપુલ પટેલે મિડ-ડે LOCALને કહ્યું હતું કે ‘આ રસ્તાની બન્ને બાજુની ફૂટપાથો ખોદી નાખી હોવાને કારણે રાહદારીઓએ રસ્તા પરથી ચાલવું પડે છે. એને કારણે અકસ્માત થવાનો ભય રહે છે. આ રોડ સ્ટેશન રોડ અને દાદરના ફ્લાયઓવરને જોડતો હોવાને કારણે મોટી સંખ્યામાં વાહનો અને લોકોની અવરજવર રહે છે. આ રસ્તાની ફૂટપાથો મોટી હોવાને કારણે અડધી ફૂટપાથો પર ફેરિયાઓ બેસી ગયા હોવાને કારણે તેઓ જગ્યા રોકી લે છે અને પ્રવાસીઓ ત્યાંથી ચાલી શકતા નથી. એ સિવાય કામ ચાલી રહ્યું હોવાને કારણે રેતી અને પેવર બ્લૉક્સના ઢગલા ઠેર-ઠેર કરી દેવામાં આવ્યા છે. આ રેતીના ઢગલા પર લોકો પાન ખાઈ પિચકારીઓ મારે છે અને એનાથી ગંદકી ફેલાય છે.’